Τζέισον Κιντ

Ο **Τζέισον Φρέντερικ Κιντ** (*Jason Frederick Kidd*, γεννήθηκε 23 Μαρτίου 1973) είναι Αμερικανός πρώην επαγγελματίας καλαθοσφαιριστής και νυν προπονητής στο NBA. Αγωνιζόταν ως πόιντ γκαρντ και θεωρείται από τους καλύτερους στη θέση του όλων των εποχών.

## Βιογραφία

Μεγαλωμένος στο Όκλαντ της Καλιφόρνια, έπαιξε κολεγιακό μπάσκετ στο Πανεπιστήμιο της Καλιφόρνιας, Μπέρκλεϊ και επιλέχθηκε δεύτερος συνολικά από τους Ντάλας Μάβερικς στον πρώτο γύρο του ντραφτ το 1994. Στη συνέχεια, από το 1996 έως το 2001, αγωνίστηκε για τους Φοίνιξ Σανς και αργότερα για τους Νιου Τζέρσεϊ Νετς 2001–08. Ο Κιντ βοήθησε στη δημιουργία σε μία από τις πιο δραματικές ανατροπές στην ιστορία του πρωταθλήματος, οδηγώντας τους Νετς σε διαδοχικούς τελικούς του NBA στις δύο πρώτες σεζόν του με την ομάδα (ήττες από τους Λος Άντζελες Λέικερς και Σαν Αντόνιο Σπερς το 2002 και το 2003, αντίστοιχα). Το 2002 έχοντας μέσο όρο 14,7 πόντους, 7,3 ριμπάουντ, 9,9 ασίστ και 2,1 κλεψίματα ήταν δεύτερος στην ψηφοφορία του πολυτιμότερου παίκτη της κανονικής περιόδου μετά τον Τιμ Ντάνκαν. Στη μέση της σεζόν 2007–08, επέστρεψε στο Ντάλας όπου έμεινε μέχρι το 2012 και κατέκτησε ένα πρωτάθλημα το 2011. Μαζί με τις τρεις του εμφανίσεις στους τελικούς  (συμπεριλαμβανομένου του πρωταθλήματος το 2011), έχει κερδίσει δύο χρυσά μετάλλια σε Ολυμπιακούς Αγώνες με την εθνική ομάδα των ΗΠΑ το 2000 και το 2008.

Έχει συμμετάσχει 10 φορές στο All-Star Game και έχει επιλεχθεί πέντε φορές στην καλύτερη ομάδα του ΝΒΑ (*All-NBA First Team*) και σε εννέα στην καλύτερη αμυντική ομάδα. Ηγήθηκε της πρώην ομάδας του, Νιου Τζέρσεϊ Νετς σε δύο διαδοχικές εμφανίσεις σε τελικούς του πρωταθλήματος (2002 και 2003) πριν από τη νίκη το 2011 με τους Ντάλας. Η ευφυΐα ήταν πάντα το χαρακτηριστικό του, και σταδιακά έγινε ένας εξαιρετικός σουτέρ. Όταν οι Μάβερικς ξεκίνησαν την πορεία τους για τίτλο το 2011, οφειλόταν σε μεγάλο βαθμό στα δικά του σουτ τριών πόντων. Μετά από μια απογοητευτική σεζόν 2011–12 στο Ντάλας, ο Κιντ υπέγραψε με τους Νιου Γιορκ Νικς, με τους οποίους έγινε φανερό ότι η πορεία είχε τελειώσει. Βοήθησε την ομάδα να βελτιωθεί πολύ, αλλά η ηλικία του δεν του επέτρεψε κάτι περισσότερο. Στο γήπεδο η ευελιξία του το καθιστά επίσης τακτικό στα τριπλ-νταμπλ, και είναι στην τρίτη θέση όλων των εποχών στην κανονική περίοδο του ΝΒΑ με συνολικά 107 τριπλ-νταμπλ σταδιοδρομίας και δεύτερος στα πλέι-οφ με συνολικά 11 τριπλ-νταμπλ καριέρας. Είναι επίσης δεύτερος όλων των εποχών στα κλεψίματα μετά τον Τζον Στόκτον, τόσο στην κανονική περίοδο, όσο και στο σύνολο συμπεριλαμβανομένων των πλέι οφ, ενώ ολοκλήρωσε την καριέρα του ως δεύτερος  σε ασίστ (τώρα τρίτος). Ο συνολικός αριθμός των ριμπάουντ της καριέρας του (8.725) και των κοψιμάτων (450) είναι η καλύτερη επίδοση στην ιστορία του ΝΒΑ για παίκτη της θέσης του.

Στις 3 Ιουνίου 2013 ανακοίνωσε την απόφασή του να αποχωρήσει από την ενεργό δράση, έπειτα από 19 αγωνιστικές περιόδους. Μετέβη απρόσκοπτα, στην προπονητική:  έγινε ο προπονητής των Νετς λίγες μέρες αργότερα μένοντας για ένα χρόνο. Διετέλεσε προπονητής για τέσσερις σεζόν στους Μιλγουόκι Μπακς μέχρι που απολύθηκε στα μέσα της σεζόν το 2018. Μετά από μια σεζόν απουσίας, ήταν βοηθός προπονητή στους Λος Άντζελες Λέικερς, με τους οποίους κέρδισε το πρωτάθλημα NBA το 2020. Επανενώθηκε με τους Μάβερικς το 2021 για να γίνει ο προπονητής της ομάδας, φτάνοντας στους τελικούς της Δυτικής Περιφέρειας στην πρώτη του σεζόν και στους τελικούς του NBA του 2024 στην τρίτη του σεζόν. Το 2021 συμπεριλήφθηκε στην επετειακή επιλογή των 75 καλύτερων του NBA με τη συμπλήρωση 75 χρόνων ιστορίας του.

## Τίτλοι και διακρίσεις
* 2 × χρυσός Ολυμπιονίκης (2000, 2008)
* Πρωταθλητής NBA (2011)
* 10 × NBA All-Star (1996, 1998, 2000 – 2004, 2007, 2008, 2010 )
* 5 × Πρώτη Ομάδα All-NBA (1999 – 2002, 2004)
* Δεύτερη Ομάδα All-NBA (2003)
* 4 × Πρώτη Αμυντική Ομάδα  NBA (1999, 2001, 2002, 2006)
* 5× Δεύτερη Αμυντική Ομάδα  NBA (2000, 2003 – 2005, 2007)
* Πρωτάρης (ρούκι) της Χρονιάς στο NBA (1995)
* Πρώτη Ομάδα των ρούκι του NBA (1995)
* 5 × κορυφαίος σε ασίστ στο NBA (1999 – 2001, 2003, 2004 )
* Αθλητής της Χρονιάς στο Μπάσκετ των ΗΠΑ (2007)
* Επετειακή ομάδα των 75 χρόνων του NBA
* Το Νο. 5 αποσύρθηκε από τους Μπρούκλιν Νετς

## Παραπομπές


## Εξωτερικοί σύνδεσμοι

* Αναλυτικά στατιστικά καριέρας  

Κατηγορία:Αμερικανοί καλαθοσφαιριστές
Κατηγορία:Αμερικανοί προπονητές καλαθοσφαίρισης
Κατηγορία:Καλαθοσφαιριστές Ντάλας Μάβερικς
Κατηγορία:Καλαθοσφαιριστές Φοίνιξ Σανς
Κατηγορία:Καλαθοσφαιριστές Νιου Τζέρσεϊ Νετς
Κατηγορία:Καλαθοσφαιριστές Νιου Γιορκ Νικς
Κατηγορία:Αμερικανοί Ολυμπιονίκες
Κατηγορία:Καλαθοσφαιριστές All-Star Game (NBA)
Κατηγορία:Ολυμπιονίκες της καλαθοσφαίρισης
Κατηγορία:Καλαθοσφαιριστές στους Θερινούς Ολυμπιακούς Αγώνες 2000
Κατηγορία:Καλαθοσφαιριστές στους Θερινούς Ολυμπιακούς Αγώνες 2008
Κατηγορία:Εισαχθέντες στο Naismith Memorial Basketball Hall of Fame
Κατηγορία:Καλαθοσφαιριστές Εθνικής Ηνωμένων Πολιτειών Αμερικής